
Tribut a Sarah Kane amb seqüeles de Rubens


La dramaturga, escriptora, actriu, directora i creadora multidisciplinar brasilera Carolina Bianchi (Porto Alegre, Rio Grande do Soul, Brasil, 1984), que va estrenar dins el Grec'23 el primer capítol de la seva anunciada Trilogia Cadela Força, titulada La Núvia i el Bona Nit Ventafocs, distingida aquest any amb el Lleó de Plata a la Biennal de Venècia 2025, és actualment, amb la seva companyia Cara de Cavalo, un dels noms imprescindibles en la majoria de teatres i festivals europeus per les seves propostes sobre l'exploració de la teatralitat que s'insereixen en la radicalitat sense veure's encongida pels tabús. 


Si en aquell primer capítol del 2023, el reclam per als espectadors era que l'actriu es drogava en plena funció —i era veritat—, ara el reclam és menys cridaner perquè, com que l'estrena absoluta ha estat a Barcelona dins el Grec'25 abans de moure's per Europa, encara no hi ha hagut temps per expandir mediàticament que el segon capítol de la trilogia manté el clima de violència patriarcal, però sense el realisme en propi cos del primer capítol.


Aquí, en aquest «The Brotherhood (La germandat)» tot és més aparent, més teatral, vaja, i fora de simular una masturbació amb consolador en escena de la mateixa actriu o projectar en pantalla gran un primer pla del seu parrús, Carolina Bianchi pretén fer creure ingènuament que s'ofereix oberta de cames a un director que entrevista —subtil ironia sobre els egos i el poder de segons quins directors lloats pel gremi, la crítica i el públic—, però en una escena pretesament de porno light més falsa que “un duro sevillano”. 


Pot ser que en ple segle XXI, a alguns espectadors més nous els sembli que escenes suggerents com aquesta són “la repera” de la modernitat teatral. Però per als que han tingut l'oportunitat de presenciar, per exemple, en un espectacle radical una fel·lació en directe a finals del segle XX —quan la censura puritana encara no s'havia imposat en el món de l'art— en una sala veïna del Teatre Lliure, la Maria Aurèlia Capmany del Mercat de les Flors, qualsevol marca blanca del gènere no substitueix l'original.


Carolina Bianchi, que s'ha establert a Europa des de fa uns anys, concretament als Països Baixos, s'empara en aquest segon lliurament de la seva Trilogia Cadela Força —tenint en compte que també s'interessa pel món de l'art— en un pintor coetani flamenc, Pieter Paul Rubens que, entre els segles XVI i XVII va ser també, si es vol dir així, un creador multidisciplinar com ella, que va reflectir en els seus quadres de cossos voluptuosos tant la religió, com la història o la mitologia.


Així, un enorme tul davant de l'escenari rep els espectadors amb una reproducció del quadre El rapte d'Hipodamia, un dels de més dimensions del pintor, que retrata l'intent esbojarrat dels centaures de raptar —potser caldria dir “violar” o millor “violar en manada”, en llenguatge contemporani—, violar, doncs, aquesta bella heroïna de la mitologia grega, tot just el dia del seu casament.


Hi ha amb aquesta imatge inicial una intenció de Carolina Bianchi de situar els espectadors en el moll de l'os de la pedra filosofal de la seva trilogia: l'exercici de la catarsi personal sobre l'experiència viscuda per ella mateixa anys enrere al Brasil amb un intent de violació.


Com ja passava en el primer capítol de la Trilogia Cadela Força, Carolina Bianchi ocupa una considerable part del pròleg amb una conferència amb aires performatius sobre la seva teoria sobre el patriarcat i l'impuls a la violació. Primer en una llarga intervenció en projecció en blanc i negre i després en directe des de l'escenari, reblat tot plegat amb una entrevista, com deia abans, amb un director mitificat per tothom que surt de la platea, a qui deixa en evidència quan ella se li ofereix per fer l'amor en plena entrevista.


En un espectacle que arriba als 220 minuts, que vol dir tres hores i mitja llargues (amb un entreacte de quinze minuts escassos), aquesta primera part discursiva té més de conferència que d'espectacle. Només de tant en tant juga amb la intervenció dels set intèrprets masculins que l'acompanyen (actors de veu i ballarins de moviment) per representar algunes escenes que són les que desvetllen els espectadors d'una certa pesantor dramàtica que corre el perill de caure en una recepció soporífera.


En una mena de repàs documental dels casos de violència de gènere que han donat la volta al món, Carolina Bianchi parteix des de les referències de la violació del Titus Andrònic de Shakespeare als feminicidis del 2666 de Roberto Bolaño passant per les diverses “gavines” de Thékhov, per la denúncia que persegueix de sempre Roman Polanski per la seva aventura amb una menor de tretze anys, pels assetjaments del director teatral Jan Fabre a artistes de la companyia o pel cas mediàtic francès més recent de Gisèle Pelicot. 


Finalment, Calorina Bianchi s'emmiralla en l'escriptora Sarah Kane, en algun dels seus textos, sobretot en 4.48 Psychosis i en les conseqüències de la confusió entre el real i l'imaginari, la impossibilitat d'aconseguir la plenitud de l'amor, fins a l'estat depressiu que el 1999 va acabar en suïcidi per sobredosi amb una de les autores actualment més representades a tot Europa.


Després d'una segona part presidida per una mesa rectangular similar al Sant Sopar, però amb només set presumptes intel·lectuals, els set homes que acompanyen Carolina Bianchi, que exploren l'estudi de més de 400 pàgines encara en procés de la mateixa Carolina Bianchi sobre la fraternitat o la germandat (The Brotherhood) que caracteritzen els crims de gènere, les violacions i els assassinats de les dones des de temps immemorials a temps moderns, l'espectacle entra en una fase més performativa —fins i tot amb un intent de lluita medieval— i amb un intent de joc pervers a la japonesa consistent en la contemplació de la dona dels set homes nus amb les vergues en masturbació col·lectiva —que també es queda en una falsa aparença— i que ha de ser substituïda, pel que fa al ruixat del semen, en esquitxos d'uns flascons com si fossin de quètxup, però de líquid blanc.


Simulacre de festa rave —augment de decibels—, manada de mascles embogits i tribut final a l'escriptora Sarah Kane amb un retrat de l'autora camí d'un homenatge a títol pòstum perquè Carolina Bianchi s'immoli davant d'ella en un ritual de tall de llengua —també fals, esclar— i amb un harikiri d'epíleg —també fals, lògicament—, deixant tot plegat una sensació, en aquest segon capítol de la Trilogia Cadela Força, d'un missatge ingenu al servei de sobreentendre només allò que, en un registre obsessivament intel·lectual, vol transmetre Carolina Bianchi als seus fans que, a jutjar pel públic que té, almenys en la funció d'estrena, són molts i sobretot són de la franja anomenada joves adults, i potser busquen en el teatre una experiència més sensorial que no pas una història argumental que els identifiqui o els reflecteixi la dura realitat de la vida quotidiana. Per això, ja tenen les comedietes de les plataformes. Per a noves experiències en temps real, Carolina Bianchi les hi serveix en excés i sense mesura del tempo escènic. I, si no, per què hi anaven... Carolina Bianchi avisa: són 220 minuts i no apte per a menors de 18 anys. I a qui avisa no se la pot considerar traïdora.
Andreu Sotorra. Clip de Teatre, 12 juliol 2025
Crítica agredolça del geni creador


Com representar la violència? Com representar després de la violència, després d’haver-la patit? Què fer d’un cos que torna de la mort que representa una violació? Aquestes són les preguntes que es fa Carolina Bianchi a la trilogia Cadela força, de la qual el Grec va portar fa dos anys La núvia i el Bona nit Ventafocs i enguany torna amb la segona entrega, The Brotherhood. Per respondre-hi, en aquesta segona obra Bianchi va a buscar els orígens, les estructures i els discursos patriarcals de germandat entre homes, encarnats pels set actors de la companyia Cara de cavalo.


L’any 2012 l’artista brasilenya va patir una violació, amb submissió química, en una festa d’artistes i intel·lectuals. Més enllà de les representacions de la confraternització masculina dels discursos sobre l’amor romàntic (sobretot musicals), aquesta associació entre art i violència sexual és la que introdueix el tema central de l’obra: la crítica a la figura del geni masculí. En el plantejament de la peça, l’origen autobiogràfic és relativament secundari, i fins i tot podria no haver tingut lloc. L’obra brilla en la superposició de discursos que es manipulen, posen entre cometes, critiquen obertament i ressignifiquen per posar en evidència el caràcter profundament excloent, opressiu i fal·locràtic de la figura del geni creador (masculí, és clar).


Perquè, com Bianchi posa de manifest, els fils que uneixen els genis i la violència sexual són múltiples, i comencen amb la negació d’haver nascut de mare (aquí pensem en Adrienne Rich), que genera una ràbia que es tradueix en creació, i en violència contra les dones. Després, els desequilibris, depressions i excessos dels genis es perdonen en nom de l’excel·lència creativa, i això inclou els abusos de poder envers noies joves que els admiren i se’ls posen fàcilment a l’abast. Com succeeix una vegada i una altra amb grans homes de teatre, ens recorda Bianchi en un passatge impagable si tenim en compte que el director de la institució que alberga l’espectacle estava assegut a primera fila entre altres prohoms teatrals del país.


De forma molt intel·ligent, productiva i humorística es mobilitzen, sobretot, dos grans referents: La gavina de Txhèjov, amb la relació entre Treplev, l’artista maleït, i Nina, la jove aspirant admirativa; i 2666 de Roberto Bolaño, amb el personatge de Klaus Haas, que inspira una hilarant entrevista a un director de teatre de qui es ridiculitza la banalitat de les opinions i es posa en evidència la laxitud moral i manca d’empatia a l’hora d’entendre les relacions (sexuals) amb les actrius que dirigeix. A la novel·la de l’escriptor xilè, Haas és nebot del gran escriptor Archimboldi i un dels acusats dels feminicidis de Santa Teresa: una figura, doncs, que vincula la violència sexual i la creació.
A la segona part, la llarga llista de feminicidis de 2666 inspira també les múltiples narracions de violacions que desgranen els intel·lectuals masculins (que no les entenen). Després d’aquesta escena, l’obra perd pistonada i s’embolica en escenes més físiques i menys brillants que les precedents.


A l’altra banda del geni, sempre, la figura de Bianchi i l’ambigüitat moral d’impugnar un model el qual tanmateix s’admira i es continua valorant com a referent, i la pregunta oberta de què fer amb un Jan Fabre que es detesta pels comportaments morals i s’idolatra per la producció artística. Si els directors veuen la seva obra com una cosa que passa fora del seu cos, Bianchi presenta com a indissociables el dolor de la violació i l’autoconcepció com a creadora, sempre en manca respecte al model masculí, amb l’autoparòdia dels cinc-cents fulls de notes que porta amunt i avall de l’escenari i l’assenyalament de la condescendència masculina, sobretot quan es lloa la seva valentia.


Al final, malgrat el cansament de la pròpia obra i el convenciment de voler elevar-se als grans models (l’autora professa un credo artístic clàssic, que declara voler ser antitema) s’ateny una certa redempció, la catarsi que no se sabia si arribaria al final de l’obra: un últim gran model, Sarah Kane, pren el lloc dels seus predecessors masculins i constitueix l’esca que inspira Bianchi a cremar totes les estructures del patriarcat, de l’anomenada Brotherhood. Ens quedem amb les ganes de veure què reneix d’aquestes cendres a la tercera part de la trilogia.

Adriana Nicolau, Recomana, 12 juliol 2025
La implacable denúncia de Carolina Bianchi
a les fraternitats heteropatriarcals


Teatre i vida es fonen en els espectacles de Carolina Bianchi, brasilera radicada a Amsterdam, tal com vam comprovar fa dos anys en el mateix Teatre Lliure i en el marc del Grec 2023 amb el seu debut entre nosaltres. Cadela Força: La núvia i el bona nit Ventafocs era la primera part d’una trilogia sobre la violència sexual a les dones. Una llarga performance en què Bianchi es drogava per assumir plenament el rol de les víctimes de violacions i que aquest 2025 li ha valgut el Lleó de Plata de la Biennal de Dansa de Venècia. Tot i això, Bianchi no és coreògrafa, encara que inclogui frases coreogràfiques en les seves creacions, i on precisament va estrenar la segona part de la trilogia The Brotherhood (La fraternitat).


En aquesta part, aprofundeix en els codis grupals masculins que al final determinen les conductes violentes i que van des del moviment fins al llenguatge, passant per una empatia tribal d’arrels animals que ens remeten a la cultura de les fraternitats heteropatriarcals, a les colles de fanàtics del futbol i en últim cas, a les “manades”.


La fraternitat es una proposta molt textual que repica sobre el tema de les violacions, la impossible resiliència i la ferida perpètua. També, i amb gran ironia, la petja de la violència masculina a la història del teatre, des de la violació de Lavínia al Titus Andronicus de Shakespeare al Treplev “matagavines” de Txékhov.

L'obra segueix el format de conferència-monòleg de l’anterior espectacle amb l’afegit d’un llarguíssima entrevista que podríem titular: Desmuntant el mascle que nia en els grans directors de teatre progressistes i solidaris.


El conjunt de la funció (220 minuts) és interessant, com ho és la denúncia, però dramàticament resulta irregular amb un primer acte més ben estructurat i un segon de caràcter molt documental ben pesat. No li aniria malament una mica d’autoparòdia. Com dèiem arran del seu debut entre nosaltres, les propostes de Bianchi tenen força concomitàncies amb les creacions d'Angélica Liddell. Igual que la figuerenca, Bianchi te un aura escènica poderosa, magnètica i una escriptura d’altura poètica. I com Liddell, és radical i desmesurada. Captiva o es rebutja.

Santi Fondevila, Ara, 13 juliol 2025

Quatre hores amb Carolina Bianchi


Si fas un espectacle de quatre hores de durada, ja tens garantit un bon titular. Almenys, d’entrada. El repte dels espectacles llargs és que han d’oferir-nos, a tots nosaltres, soferts espectadors, estímuls suficients i variats perquè aquesta durada tingui la seva raó de ser. La creadora brasilera Carolina Bianchi ha tornat a visitar el festival Grec, dos anys després de la primera vegada, per presentar-nos la segona part de la trilogia Cadela força. En aquest cas, l’espectacle The Brotherhood ens parla de masculinitat i violència. Cultura de la violació, misogínia i teatre. L’ordre dels factors no altera el producte.

Abans de res, trobo que no estem comentant prou quina és la traducció al català de l’expressió Cadela força en portuguès. Seria alguna cosa semblant a “Ànims, gossa!”, entenent el femení de “gos” amb les accepcions que té en anglès (bitch) o en castellà (perra). Cadela, força!, doncs. Si a la primera part de la trilogia, titulada A noiva e o boa note Cinderela (La núvia i el bona nit Ventafocs) Bianchi prenia una mescla de somnífers per quedar adormida en escena i reflexionar sobre les violacions químiques, a The Brotherhood (La germandat) aborda el tema de la masculinitat. Els homes com a grup, com a tribu, com a manada. Aquí també en sabem un munt, d’aquest tema. La masculinitat continua sent tòxica a tot arreu: a la Seca, la Meca i les Valls d’Andorra.


Per entendre que vivim en la cultura de la violació només cal haver estudiat una mica de mitologia clàssica o fer un passeig per la història de l’art occidental. Els raptes, les violacions i les agressions sexuals han sigut practicades per déus, semideus i tota mena d’homes des de fa segles. Carolina Bianchi ens presenta un espectacle a mig camí entre la conferència performativa, la tesi encarnada i la creació contemporània europea. Tant ella com la seva companyia són del Brasil, però la Bianchi està instal·lada a Amsterdam (el cor d’Europa) i el muntatge s’inscriu dins d’un marc totalment blanc i eurocèntric.

Tot bon espectacle de quatre hores de durada ha de contenir moltes parts, i la brasilera fa conya iniciant-lo amb diversos pròlegs: “Això serà llarg, reines”, sembla que ens digui. La relació entre la violència i el teatre és tan antiga com el primer xai degollat (tot ve dels grecs), i la sang sempre queda molt bé dalt d’un escenari. Carolina Bianchi apareix per primer cop en escena projectada en vídeo, recitant una versió sui generis de La gavina, d’Anton Txékhov. L’obra que fascina a tots els directors europeus (Julio Manrique la va dirigir per encetar la temporada), amb la Nina, en Tréplev i tota la colla pessigolla. Em sumo a la crida que feia el crític Andreu Gomila, fa uns mesos, a la revista Serra d’Or: deixem a Txékhov en guaret, per favor, durant una bona temporada. Ja ens el sabem tots de memòria. Deu anys sense gavines, Vànies, germanes ni cirererers, va. Intentem-ho entre tots i totes.


Durant els primers minuts que la Carolina Bianchi ocupava la pantalla, servidor no podia deixar de veure l’Olga Onrubia fent de parlamentària portuguesa a Europa Bull. De fet, pensava que en qualsevol moment es trauria la perruca i ens revelaria la seva identitat. La Bianchi, com l’Onrubia, és una actriu que practica la conya i l’autoironia, i sap molt bé que la Nina de Txékhov sempre serà llegida o com una bleda o com una histèrica, mentre que el plom de Tréplev pot ser tan cabronàs com vulgui que li perdonarem tot. Perquè ell és un geni i, sobretot, perquè ell és un home.

La Bianchi no deixa de ser una mena d’Angélica Liddell més relaxada i menys emprenyada: és inevitable pensar en “la tigressa de Figueres” quan veiem l’escena ocupada per set homes i ella mateixa. La coreografia d’estil Bob Fosse a Sweet Charity és una idea molt simpàtica, però també és un exemple d’allò que passarà molt sovint en aquest muntatge: algunes bones idees queden desaprofitades o, directament, abandonades. La Bianchi carrega amunt i avall les cinc-centes pàgines de la seva recerca sobre la història de la violació en l’art, un gag que també es tancarà de forma una mica barroera.


Per a servidor de vostès l’espectacle se sustenta en dues de les seves escenes troncals, les que recordaré durant més temps. En primer lloc, l’entrevista al director alemany Klaus Haas. Es tracta d’un director de ficció, interpretat excel·lentment per Kai Wido Meyer: ell és l’encarnació i el símbol de tots els directors europeus d’èxit. És a dir, un home blanc, heterosexual, amb cert atractiu i amb molt de poder (encara que faci veure que no en té). Un home encantador i culte, acostumat a treballar als millors escenaris d’Europa. Amb un punt de vell rocker: com Àlex Rigola, també va obtenir el seu primer èxit amb el Titus Andrònic de Shakespeare. Quan Carolina Bianchi li pregunta pels seus referents, naturalment tots són homes: Frank Castorf, Thomas Ostermeier, Krystian Lupa, Jan Fabre, Christoph Marthaler, Tadeusz Kantor, Heiner Müller, Jean-Luc Godard… I Marina Abramović, per descomptat.

Les seves relacions tèrboles amb actrius joves són defensades pel director eximint la seva “fe en la bellesa”, excusa que han donat sovint alguns creadors cèlebres quan se’ls ha acusat de pràctiques abusives dins del terreny artístic. El director acabarà mort, embolicat i penjat cap per avall, sent una presència còmica durant la segona part que tampoc no acabarà de ser aprofitada. En certa manera, Klaus Haas és la versió europea d’Alberto Masbernat, el director que Aitor Galisteo-Rocher encarnava a l’espectacle de La Calòrica La brama del cérvol, i que sintetitzava una sèrie de coneguts directors catalans. (Per cert: un parell d’aquests directors van desertar durant l’entreacte de The Brotherhood i no van tornar).


Bianchi enveja la fraternitat entre mascles, com es donen suport i se celebren mútuament, en una germandat sense fissures que ho comprèn i ho perdona tot. Només cal llegir el diari cada dia. La segona meitat de l’espectacle comença amb “La part dels intel·lectuals”, l’altre encert absolut de la proposta. Si Roberto Bolaño tenia La parte de los críticos a la seva novel·la 2666 (també adaptada per Rigola i al Lliure, curiosament), aquí Bianchi fa seure els seus set homes en una taula de conferència (micròfon, papers, gots d’aigua) i els fa explicar la seva obra, en un exemple de mansplaining (“Els homes m’expliquen coses”) incentivat per la mateixa autora.

La història de la violació a Europa va des del segrest de Persèfone per part d’Hades fins a les fans abusades per la banda de música alemanya Rammstein o l’esgarrifós cas de la francesa Gisèle Pelicot. Bianchi es passeja per l’escenari amb una espasa (una imatge 100% liddelliana) i ens acaba confessant la seva fascinació per l’artista belga Jan Fabre. “Jo volia fer allò!”, ens diu, mentre ens parla de l’espectacle Je suis sang i de la denúncia que va rebre el creador, al cap d’uns anys, per diversos intèrprets que havien passat per la seva companyia. “No sex, no solo”. 


Ai, Carolina. Valorem molt la teva sinceritat: és evident que vols fer un espectacle europeu i que vols ser una directora plenament europea. A Avinyó t’adoren i a la Biennal de Venècia t’entregaran el Lleó d’argent el pròxim dissabte 19 de juliol. Ja ets una de les nostres, Bianchi. Per això, quan surts a escena amb una fotografia de gran format de Sarah Kane no podem evitar pensar en Bros, de Romeo Castellucci, on l’italià feia el mateix amb un retrat de Samuel Beckett.

Juraria que heu anat a la mateixa copisteria. Els encerts del text o les bones idees acaben desinflant-se en una posada en escena molt desmanegada: ni l’escenografia ni la il·luminació sembla que hagin estat massa pensades. Si ens vols tenir quatre hores asseguts en una platea, Carolina, el que ens ofereixis ha de ser excel·lent en tots els sentits. Mira el que fan la Liddell o l’ontinyentí Marcos Morau, per continuar citant creadors europeus. També trobo força curiós que aquest espectacle estigui interpretat en portuguès del Brasil, quan és la cosa menys brasilera que he vist en molt de temps. Per què no fer-lo en les llengües del teatre europeu, és a dir, en francès, alemany o neerlandès? Misteris del teatre europeu contemporani.

Oriol Puig Taulé, Núvol, 16 juliol 2025

Mascles perduts pels cims borrascosos


Si algú va aprofitar les representacions de The Broterhood al Teatre Lliure de Montjuïc per gaudir abans de la gran exposició que el Caixaforum situat a quatre passes li dedica a Rubens, es devia dur una bona sorpresa. I és que la segona part de la Trilogia Cadela Força creada per Carolina Bianchi arrenca com qui diu precisament davant la visualització a mida gegantina d’un quadre de Rubens.


El cèlebre quadre es titula El rapte d’Hipodamia. I s'hi plasma la pitjor i més violenta cara d’aquesta “broterhood” a la qual es refereix la Bianchi; aquesta camaraderia entre mascles que, en el cas de la pintura de Rubens, està representada per un grup de centaures excitats per la beguda que pretenen arrencar Hipodamia dels braços del seu marit, el rei Piritous, el mateix dia de la boda.


Val a dir que, com és ben sabut donades les seves característiques morfològiques, els centaures representaven també tota la bestialitat que pot amagar dins seu l’home. I cal afegir que, segons la mitologia, la reina i les altres dones que assistien a la festa, no van ser les úniques possibles víctimes triades pels centaures: també els nois jovenets van córrer un seriós risc, feliçment avortat per un intrèpid heroi.


En qualsevol cas, el quadre de Rubens resulta del tot adient per tal d’entrar de ple en el gran tema al voltant del qual s’estructura tota la trilogia; el tema de la violència exercida contra les dones. I patida al seu moment per la mateixa creadora, que va ser violada després d’haver estat sotmesa a aquella submissió química que Bianchi ha reproduït a cadascuna de les representacions de La núvia i el bona nit Ventafocs, el primer lliurament de la trilogia, vist en aquest mateix escenari fa un parell d’estius.


Rubens a banda, al llarg dels nombrosos pròlegs amb els quals la creadora dona el tret de sortida d’una proposta escènica que s'acosta a les quatre hores de durada hi fa també acte de presència l’assassí de gavines més cèlebre de tots els temps. Parlo del  Konstantin Tréplev de Txèkhov que fa ben poc passejava també la seva tristesa de dramaturg incomprès, poeta no tan bo i enamorat abandonat per la seva enamorada per aquesta mateixa Sala Fabià Puigserver. I parlant de trets, ja sabeu que temps després d’haver matat a trets la gavina, el dissortat noi s’acaba alhora llevant la vida tot engegant-se un tret al cap.


Però això no l’eximeix de merèixer també les recriminacions de Bianchi, que el veu com un membre més d’aquesta tòxica  confraternitat masculina tan present alhora en les més altes esferes intel·lectuals i artístiques. Bianchi vol aquest cop dirigir cap a elles  uns quants trets. I aquests donen peu  a apropar-se a la pregunta que sacseja l’univers cultural cada cop que es produeix alguna revelació vergonyosa sobre alguna de les grans figures que porten temps il·luminant les nostres inquietuds artístiques: cal saber separar la creació del seu creador?


Bianchi es fa a ella mateixa la pregunta tot referint-se al seu durant tants anys admirat Jan Fabre. Tot contemplant en un llibre les pertorbadores  i potentíssimes imatges de Je suis sang, aquella obra mestra escènica fabreiana que al seu moment va passar també pel nostre Teatre Grec, Bianchi va decidir que ella, de gran volia ser també Fabre. Però molts anys després va saltar l’escàndol que (dit sigui de pas) va impedir que Barcelona gaudís del no menys magistral i absolutament monumental (vint-i-quatre hores de representació) Mount Olympus. I si voleu que us digui la veritat a risc de rebre uns quants mastegots políticament correctes, diria que la cancel·lació de l’espectacle, com passa amb la cancel·lació de qualsevol obra artística efectuada com a conseqüència del judici moral que mereix la figura del creador, no va fer altra cosa que impedir que la nostra vida teatral gaudís d’una fita escènica d’aquelles que fan Història (així, amb majúscula).


Molt abans, i en la que potser sigui la millor escena del seu sempre estimulant però sovint descompensat espectacle, Bianchi li realitza una entrevista en viu i en directe a una de les més grans patums de la vida escènica mundial, el ja llegendari director Klaus Haas. I qui s’estigui preguntant ara com és possible que aquest nom no li soni i perquè no ha vist mai cap dels seus pel que sembla molt aclamats  muntatges teatrals, no té més que buscar el seu currículum pel món virtual, i trobar la seva connexió amb un mític literat xilè també molt connectat amb Barcelona.


Però alhora, aquesta bona escena mostra també les febleses que presenta la proposta d’aquesta bona creadora amb quelcom d’alumna avantatjada d’Angélica Liddell que és la Bianchi. I és que l’ombra de la Liddell planeja tota l’estona per damunt de l’espectacle. I es fa especialment ostentosa en moments tan determinants com ara l’exhibició  genital que s’introdueix en la ja esmentada entrevista, i que acaba donant lloc a una lamentable escena de sexe tan impostada que gairebé destrueix els bons resultats del fragment anterior.


Aquí és on les odioses però inevitables comparacions deixen a la vista l’abisme que separa la impostura efectista de l’exercici visceral. I les comparacions no beneficien tampoc massa ni l’apartat textual de la proposta ni la seva representació: el magisteri que transmet la  Liddell  quan deixa anar bilis per la boca segueix sent incomparable.


Tot dirigint-li mostres d’afecte que comparteixo per complet al memorable Heathcliff de Cims borrascosos  i oferint-li un sentit homenatge a la radical i dolorosa honestedat suïcida de Sarah Kane, la creadora brasilera instal·lada ara ja al cor de la vella Europa dona sobrades proves del seu carisma escènic, tot i que de vegades sembli que s’esforça massa a mostrar la seva cara més rabiosa. I ofereix un espectacle notable però també notablement marcat pels seus daltabaixos.


Compta per aixecar-lo amb una fraternitat de mascles als quals despulla amb intencions també força liddellianes, i que saben seguir-li el joc i salvar el llarg primer fragment de la segona part del muntatge, dedicat a anar saltant de violació en violació amb voluntat documental. I compta també amb un nadó de plàstic que forma part dels pròleg dels pròlegs. ¿Es convertirà algun dia aquesta tendra criatura en un violador, o en un depredador sexual que faci servir el seu status social i/o cultural per aprofitar-se de qualsevol dona que li surti al pas? Aquesta és la inquietant pregunta amb la que comença un muntatge escènic que, tot i les seves irregularitats, és prou potent com per despertar intenses polèmiques al seu pas.

Ramon Oliver, Recomana, 17 juliol 2025

Cabalgando por la cultura de la violencia sexual


Carolina Bianchi revolucionó el pasado Grec drogándose en el escenario hasta perder la consciencia para simular una violación por sumisión química, muy quirúrgica, eso sí, en La novia y el buenas noches, Cenicienta. La directora, autora y performer brasileña, afincada en Ámsterdam, ha vuelto este año, con las expectativas por las nubes, con The brotherhood (La fraternidad), el segundo capítulo de la trilogía Cadela força sobre la violencia sexual. Ella misma la sufrió en el 2012, y en una fiesta de intelectuales y artistas, para más inri. Así que resulta muy razonable que ahora centre la mirada en los agresores, explorando los códigos del machismo que perpetúan la violencia sexual en el arte y, muy especialmente, en el teatro. Nadie, por más genio creador que sea, se libra de poder caer en ese machismo patriarcal, esa hermandad oligárquica que se transmite de generación en generación. Tampoco se librará el bebé que aparece en la primera escena. Hay buenas y brillantes ideas en la propuesta, pero no acaba de funcionar un engranaje dramatúrgico irregular que se alarga excesivamente hasta casi cuatro horas.


Al entrar en la sala, el espectador es recibido con el sonido de una manada de caballos y el cuadro El rapto de Hipodamia, de Rubens, proyectado sobre una gran pantalla. El rostro de sufrimiento y desesperación de la joven novia semidesnuda, atrapada por el agresivo centauro Eurito el día de su boda, es un buen ejemplo de los ultrajes y las agresiones que han sufrido las figuras femeninas a lo largo de la historia. También, repitiendo el formato de conferencia performativa de su anterior capítulo, Bianchi hablará de la violencia extrema de la shakesperiana Titus Andronicus, la obra más sangrienta del bardo, con la tortura de Lavinia como la mayor atrocidad; y de la desilusionada y fracasada Nina de Chejov en La gaviota. Como el ave que mató Treplev, Nina llega a sentirse una muerta en vida, y así asegura sentirse Carolina Bianchi tras el abuso. “Me pasearé por el escenario como una presencia fantasmagórica”, dice.


Siete actores de su compañía Cara de Cavalo ejercen de machos en la pieza. Recrean actitudes grupales típicas, manadas desbocadas, una orgía de semen (simulado)… En una escena excesivamente larga y pesada, leen sentados, cual jueces dictando sentencia, algunas anotaciones de las 500 páginas de la investigación de Bianchi.


Entre lo mejor de The Brotherhood, una entrevista a un supuesto director teatral muy reconocido. Un tal Klaus Haas, nombre tomado del personaje de la novela 2666 en la que Roberto Bolaño versiona los feminicidios en Ciudad Juárez, de la que Àlex Rigola hizo una extraordinaria adaptación. La entrevista denuncia, incluso con humor, cómo funcionan esas estructuras de poder tan arraigadas: la posición de dominación y abuso del director con sus actrices, liándose con ellas y rechazándolas sin pesar alguno. También se habla de los referentes del celebrado artista, exclusivamente masculinos, claro (Marthaler, Ostermaier… ). Lástima que el encuentro entre Bianchi y Klaus se acabe de forma poco acertada con la artista ofreciéndose a tener sexo con él en una escena muy artificial. Parece dar cuenta de la compleja lucha entre las pulsiones de eros y thanatos, entre la fascinación y la aversión de las dinámicas de poder masculinas, pero se ve un acto muy forzado.


Las injerencias de Bianchi en el universo de Angélica Liddell (masturbación, vagina, penes, acto sexual simulado…) son constantes. Comparten el enfoque personal y radical, pero, a mi juicio, la brasileña no tiene el poderío escénico de la artista catalana, que siempre vomita su rabia con mucha visceralidad y veracidad, y algunos de los actos más provocadores de Bianchi se antojan gratuitos.


En el interesante y conocido debate sobre los límites del genio creador —¿se puede separar una obra maestra de la conducta dañina del autor?—, Bianchi cita a Jan Fabre, condenado por abuso sexual, a quien admiraba. ¡Son tantos los casos de misoginia, agresiones y humillaciones hacia las mujeres a manos de los llamados genios (hasta Picasso entraría en la lista, aunque no se cita)! Son genios siempre masculinos, acierta a subrayar la creadora, pues a las mujeres se las sitúa en un escalafón menor, por más brillantes e inteligentes que sean. Da muchos ejemplos de la confrontación entre arte, poder y género, aunque podría haber profundizado más en el asunto. Al final, acaba  rindiendo tributo a la escritora británica Sarah Kane, que exploró en su obra la violencia patriarcal y esos mecanismos de poder opresivos que denuncia Bianchi, antes de suicidarse en 1999 a los 28 años recién cumplidos. 

Imma Fernández, Recomana, 18 juliol 2025

